Fritz Schneider

De Fritz Schneider, gebuer als François Schneider den 18. Januar 1900 zu Esch-Uelzecht, a gestuerwen de 17. Oktober 1955 an der Stad Lëtzebuerg, war e lëtzebuergesche Professer a Politiker.Massard 2015, S. 82-84.

 Professer am Kolléisch 

No der Première huet Fritz Schneider fir d'éischt Medezin studéiert, dono awer op d'Naturwëssenschaften ëmgesuedelt. Am Mäerz 1923 huet hien zu Lëtzebuerg den Doktoratsexamen (Spezialitéit: Biologie) gepackt. Hie gouf Stagiaire am Atheneum, wou hie seng ganz Karriär als Enseignant gemaach huet. Seng Nominatioun als Professer krut hien den 30. September 1929. Hien huet Biologie a Geographie enseignéiert,

 Sozialist 
De Fritz Schneider war politesch lénks engagéiert. Bei de Gemengewale vum Oktober 1934 huet hien an der Stad op der Lëscht vun der Aarbechterpartei kandidéiert; seng Partei krut siwe Sëtz, hien hat sech als néngte klasséiert. Wéi am November 1937 de René Blum an de Pierre Krier Minister gi sinn, ass hien den 22. November 1937 als Conseiller an de Stater Gemengerot nogerëtscht.

 Kommunist 

Bei de Gemengewale vum 7. Oktober 1945 huet de Fritz Schneider op der Lëscht vun der kommunistescher Partei (KPL) kandidéiert, déi zwéi Sëtz krut, mam him als Éischtgewielten an dem Dr. Charles Marx als Zweetgewielten. De Fritz Schneider gouf Schäffen am neie Schäfferot, an deem all d'Parteie vertruede waren an dee vum 1. Januar 1946 mat dem Buergermeeschter Gaston Diderich un der Spëtz funktionéiert huet. Am Oktober 1947 huet de Fritz Schneider als Schäffen demissionéiert, ass awer Conseiller bliwwen. Am September 1950 huet hien och dat Mandat opginn.

Bei de Chamberwale vum 21. Oktober 1945 war de Fritz Schneider am Walbezierk Zentrum als Eenzegen op der Lëscht vun der KPL gewielt ginn. Als Staatsbeamte konnt hien awer säi Mandat net untrieden. A senger Plaz hätt eigentlech den Dr. Charles Marx an d'Chamber komme sollen, deen ass awer de 14. November 1945 Minister ginn, zwéin Deeg ier déi nei Chamber fir d'éischt zesumme koum. Well d'Claire Urbany zu Gonschte vun hirem am Süde gewielte Mann Dominique Urbany op hiert Mandat verzicht huet, ass schliisslech den Nic. Moes, de President vum FLA, dem «Freie Letzeburger Arbechterverband», als kommunisteschen Zentrumsdeputéierten an d'Chamber komm.Massard 2015, S. 84. Kuck och: Escher Tageblatt 1945-11-17, S. 1 (Die erste Arbeitstagung der neuen Kammer).

 Sekretär vun der SNL 
De Fritz Schneider ass am Oktober 1918 Member vun der Société des naturalistes luxembourgeois (SNL) ginn. Vum 25. Abrëll 1926 bis den 21. Dezember 1927 war hie Sekretär vum Veräin; säi Virgänger war den Edouard Pierret a säin Nofollger de Félix Heuertz.Massard 2015, S. 81.

 Auteur 
Am Bulletin vun der SNL huet de Fritz Schneider an de Joren 1926-1927 e puer kleng Artikele publizéiert.Massard 2015, S. 83. Kuck och: J.A. Massard & G. Geimer, 1990. Table générale des publications de la Société de Botanique du Grand-Duché de Luxembourg (1874-1905) et de la Société des Naturalistes Luxembourgeois (1891-1989), avec index analytique des matières. Bulletin de la Société des naturalistes luxembourgeois, 91, S. 364. Bekannt ass hien als den Auteur vum Schoulbuch «Géographie du Grand-Duché de Luxembourg» (1952), dat am Secondaire um Programm stoung.

 Wierk (Auswiel) 

 Schneider, François. Le Grand-Duché de Luxembourg  : physique, politique, économique. Luxembourg: Fr. Schneider, 1934. Print.
 Schneider, François. Le Grand-Duché de Luxembourg. S.l: Fr. Schneider, 1947. Print.

 Gielchen 


 Literatur 

Massard, J.A., 2015. La Société des naturalistes luxembourgeois de 1890 à 2015. Bulletin de la Société des naturalistes luxembourgeois 116, S. 5-302.

Kategorie:Gebuer 1900
Kategorie:Gestuerwen 1955
Kategorie:Lëtzebuergesch Enseignanten
Kategorie:Lëtzebuergesch Auteuren
Kategorie:Politiker (Lëtzebuerg)
Kategorie:Chevalier de l'ordre de la couronne de chêne